Ramaphosa erken nuwe Zoeloekoningŉ Reuse- geraamde sertifikaat is aan Misuzulu Zulu Zwelithini oorhandig. (Foto: GCIS) Misuzulu Zulu Zwelithini (48) is Saterdag amptelik as die nuwe Zoeloekoning erken tydens ŉ seremonie waarby duisende mense, asook talle oudpresidente en ander staatsamptenare teenwoordig was. Pres. Cyril Ramaphosa het ŉ reuse- geraamde sertifikaat aan Zwelithini oorhandig wat amptelik erkenning daaraan gee dat hy die nuwe Zoeloekoning is. Zwelithini (48) is reeds in Augustus as koning gekroon ná sy pa, Goodwill Zwelithini, se dood verlede jaar. Hy het egter gewag op dié sertifikaat wat hom volle toegang tot regeringshulpbronne gee. “Ons koning is nou amptelik die koning van die Zoeloe-nasie en die enigste koning van die Zoeloe-nasie,” het Ramaphosa aan die juigende skare gesê. Die koning het onderneem om “vrede en versoening” te bevorder en om “ŉ katalisator vir ontwikkeling te wees”. Die jongste erkenning van ŉ nuwe Zoeloekoning is die eerste sodanige geleentheid vir Suid-Afrikaners in meer as ŉ halfeeu. “Hierdie geskiedkundige oomblik kom net een keer in ŉ leeftyd en die meeste van ons sal nooit weer so iets sien nie,” het Ramaphosa gesê. In Zwelithini se aanvaardingstoespraak het hy belowe om vir vooruitgang te streef terwyl die wêreld met “armoede, werkloosheid, ŉ tekort aan vertroue in die regering en transisionele leierskapstrukture, klimaatsverandering, rampe en ekonomiese ineenstorting” worstel. Onder die afgevaardigdes wat die geleentheid bygewoon het, was koning Mswati III, oftewel Ngwenyama Mswati Dlamini, van Afrika se laaste absolute monargie, Eswatini. Dié koning is ook ŉ oom van die nuwe Zoeloe-koning. Twee oudpresidente, Jacob Zuma en Thabo Mbkei, was ook in tradisionele drag teenwoordig.